รองผู้บัญชาการตำรวจนครบาล เผยภาพรวมการชุมนุม เมื่อวันที่ 9 มีนาคมที่ผ่านมา พบความผิดหลายข้อหา โดยอยู่ระหว่างรวบรวมหลักฐานเอาผิด และเตรียมพร้อมกำลังดูแลการชุมนุมกลุ่มต่าง ๆ เต็มที่
พลตำรวจตรี ปิยะ ต๊ะวิชัย รองผู้บัญชาการตำรวจนครบาล เปิดเผยภาพรวมการชุมนุม เมื่อวันที่ 9 มีนาคมที่ผ่านมา ว่า การชุมนุมมี 2 จุด คือ ที่หน้าศาลอาญา ถนนรัชดาภิเษก โดยกลุ่มแนวร่วมธรรมศาสตร์และการชุมนุม และที่หน้าเรือนจำพิเศษกรุงเทพ โดยกลุ่มเครือข่ายคนรุ่นใหม่นนทบุรี และกลุ่มแดงก้าวหน้า 63 ซึ่งการชุมนุมทั้ง 2 จุด พบการกระทำความผิดหลายข้อหา เช่น ความผิดตาม พ.ร.บ.จราจร ที่มีการกีดขวางถนน, ความผิดฐานฝ่าฝืน พ.ร.ก.ฉุกเฉินฯ และ พ.ร.บ.ควบคุมโรคติดต่อ ที่มาชุมนุมกันในช่วงที่ยังมีการแพร่ระบาดของโรคโควิด-19 รวมถึงพ.ร.บ.ความสะอาดฯ         การชุมนุมที่หน้าศาลอาญา ทางศาลยุติธรรม ยังอยู่ระหว่างพิจารณาว่า เข้าข่ายละเมิดอำนาจศาลด้วยหรือไม่ ซึ่งหากพบความผิด ทางตัวแทนศาลยุติธรรม จะไปแจ้งความดำเนินคดีกับตำรวจท้องที่ เพื่อดำเนินคดีตามกฎหมายต่อไป         ส่วนความคืบหน้ากรณีมีผู้ก่อเหตุยิงรถตำรวจ ในการชุมนุมวันที่ 6 มีนาคมที่ผ่านมา ตำรวจทราบกลุ่มผู้ก่อเหตุแล้ว โดยอยู่ระหว่างรวบรวมหลักฐาน เพื่อออกหมายจับ        รองผู้บัญชาการตำรวจนครบาล ยังกล่าวถึงการดูแลความปลอดภัยการชุมนุมที่จะมีขึ้นช่วงเย็นวันนี้ ที่บริเวณอนุสาวรีย์ชัยสมรภูมิ ว่า ได้มีการจัดวางกำลังตำรวจควบคุมฝูงชนไว้แล้ว โดยจะใช้ตำรวจพื้นที่เป็นหลัก และต้องประเมินสถานการณ์ว่า จะมีการปรับแผนอย่างไรหรือไม่        ส่วนกิจกรรมเดินทะลุฟ้า ครั้งที่ 2 ในที่ 13 มีนาคมนี้ ที่จะเริ่มจากอนุสาวรีย์ชัยสมรภูมิ ไปยังทำเนียบรัฐบาล จะมีการประเมินสถานการณ์อีกครั้ง โดยเตรียมกำลังไว้ดูแลความสงบ รวมถึงตั้งสิ่งกีดขวางเพื่อป้องกันการบุกรุกเข้าไปในสถานที่สำคัญ ซึ่งยอมรับว่า เป็นห่วงเรื่องการใช้ความรุนแรง เพราะกลุ่มผู้ชุมนุมมีแนวโน้มใช้ความรุนแรงเพิ่มมากขึ้น